
Sfântul Nestor a suferit martiriul în vremea marii persecuții lui Dioclețian, în anul 
296, la vârsta de douăzeci de ani, fiind un tânăr plăcut la arătare şi cu credinţă în- 
flăcărată de dragostea dumnezeiască. Astăzi, 27 octombrie, Biserica Ortodoxă săr- 
bătoreşte şi cinsteşte pomenirea Sfântului slăvitului mucenic Nestor. Sărbătoarea 
de astăzi este o continuare a sărbătorii de ieri, a pomenirii Sfântului slăvitului ma- 
relui mucenic Dimitrie, izvorâtorul de mir. Ar fi trebuit ca cei doi sfinţi să fie săr- 
bătoriţi în aceeaşi zi, de vreme ce împreună s-au nevoit şi împreună s-au învred- 
nicit de cununa cea neveştejită a muceniciei, însă Biserica Ortodoxă, pentru a le 
acorda o cinstire mai aleasă, îi sărbătoreşte separat, închinându-le o zi fiecăruia 
dintre ei. 
&&& 


Rugăciunile începătoare 


În numele Tatălui, şi al Fiului şi al Sfântului Duh. Amin. 


Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 
Doamne, curăţeşte păcatele noastre; 
Stăpâne, iartă fărădelegile noastre; 


Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Și ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem ie, ca unui Stăpân, noi, păcătoşii robii Tăi, 


miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 


Care pentru noi oamenii şi pentru a noastră mântuire.S-a pogorât din ceruri Şi 
S-a întrupat de la Duhul Sfânt şi din Maria Fecioara Și S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, să 
judece viii şi morţii, A cărui Împărăţie nu va avea Sfârşit, 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morţilor şi viaţa veacului ce va să fie. Amin ! 


Condac 1 

Bucură-te, ostaşul cel neînfricat al lui Hristos, care doborând pe Lie, ucigașul creş- 
tinilor, ai surpat trufia împăratului Maximian, dascăl şi părinte fiindu-ţi marele 
Dimitrie, de la care primind sabia credinţei, ai pornit la luptă - asemenea lui David, 
nimicind uriașa putere cu praştia nevinovăției tale, iar pe creștinii Solunului I-ai 
izbăvit cu sângele muceniciei, pentru care cu nevrednicie îţi cântăm: Bucură-te, 
Sfinte mucenice Nestore! 


Icos 1 

Sfinte nevoitorule, care nesocotind plăcerile tinereţii ţi-ai primejduit viaţa, în- 
fruntând nevrednicia lui Lie şi puterea împăratului păgân, ca un miel nevinovat 
dăruindu-te lui Hristos, iar creştinii izbăviţi prin jertfa ta, îţi aduceau cu dragoste 
laude ca acestea: 

Bucură-te, frăgezimea tinereții; 

Bucură-te, câștigător al vieţii; 

Bucură-te, al creştinilor izbăvitor; 

Bucură-te, al ucigașului lor surpător; 

Bucură-te, cel cu frumuseţea împodobit; 

Bucură-te, de marele Dimitrie blagoslovit; 

Bucură-te, al plăcerilor tinereții disprețuitor; 

Bucură-te, al lui Hristos îndrăzneţ mărturisitor; 

Bucură-te, cel ce sălbăticia uriașului Lie ai înfruntat; 

Bucură-te, că puterea lui de fiară nu te-a spăimântat; 

Bucură-te, cel ce spre Hristos ai nădăjduit,; 

Bucură-te, că de la EI neînfrântă putere ai primit; 

Bucură-te, Sfinte mucenice Nestore! 


Condac 2 

Mucenice al lui Hristos, Nestore, întărit fiind cu dumnezeieştile cuvinte ale marelui 
mucenic Dimitrie, ca un nou David, pe Goliat, în uriaşul Lie bărbăteşte ai omorât, 
şi mândria împăratului surpând, de ucigaşe sulițe ai izbăvit mulțimea creştinilor, 
care neîncetat slăvind pe Dumnezeu, aduceau Lui cântare: Aliluia! 


Icos 2 

Nestore înțelepțite, într-armându-te cu puterea celui ce a sfărâmat zăvoarele și 
porțile iadului, ai surpat vicleşugul și puterea ucigașă a tiranului Lie, zvârlindu-l ca 
pe o minge în sulițele pregătite pentru fraţii tăi, care slăvind pe Dumnezeu pentru 
tăria ta, această cântare ţi-aduceau: 

Bucură-te, noule David cu înțelepciune; 

Bucură-te, că asemenea lui ai izbăvit înşelăciunea; 

Bucură-te, că pe Lie, cu uriașul Goliat ai închipuit; 

Bucură-te, că într-armat cu credință, pe păgâni ai biruit; 

Bucură-te, că spre pod, „priveliștea păgânilor”, ai alergat; 

Bucură-te, că Lie, cu trufie şi dispreţ te-a întâmpinat; 

Bucură-te, că nădăjduind în Hristos, ai înfruntat aprigă sălbăticie; 

Bucură-te, că frăgezimea ta curată a dovedit atâta tărie; 

Bucură-te, cel ce răcnetul şi căutătura înfricoşată a lui Lie, cu seninătate ai privit; 


Bucură-te, că pe acel ucigător de creştini, în sulițe l-ai zvârlit; 
Bucură-te, că pentru vărsarea sângelui nevinovat, creştinii suspinau; 
Bucură-te, că pentru vitejia ucigașului, păgânii se veseleau; 
Bucură-te, Sfinte mucenice Nestore! 


Condac 3 

Biruitorul vrăjmașului creştinilor făcându-te, mucenice, de ascuţisul săbiilor I-ai 
izbăvit, aruncându-te cu dragoste în „lupta cea bună”, pe urmele jertfei lui Hristos 
păşind, pe cei slabi, din ucigaşe gheare smulgând, iar pe noi, cu rugăciunile tale, 
din mâna lui veliar scoate-ne, ca să cântăm împreună cu tine lui Dumnezeu: Ali- 
luia! 


Icos 3 

Înşelăciunii păgânului împărat Maximian slujind Lie, pe creştini ucidea, cu dia- 
volească trufie, gădilând pofta împăratului, iar tu, înțelepte, neputând răbda atâta 
cruzime, biruind slăbiciunea tinereţii, te-ai într-armat cu credinţa cea tare în Hri- 
stos, ruşinând lauda cea deşartă a ucigaşilor. Pentru aceea, cu dragoste îți aducem 
aceste laude: 

Bucură-te, viteazule; 

Bucură-te, înțeleptule; 


Bucură-te, izbăvitorul amărâților; 
Bucură-te, nimicitorul săbiilor; 

Bucură-te, cel cu credinţă într-armat,; 
Bucură-te, cel de dragoste sfântă înflăcărat; 
Bucură-te, al jertfei lui Hristos următor; 
Bucură-te, al trufiei păgânilor biruitor; 
Bucură-te, că scut celor slabi te-ai făcut; 
Bucură-te, că mare râvnă, pentru Hristos ai avut; 
Bucură-te, a înşelăciunii înlănțuire; 
Bucură-te, a trufiei ucigaşe nimicire; 
Bucură-te, Sfinte mucenice Nestore! 


Condac 4 

Îndrăzneală sfântă născând credinţa ta cea tare, te-ai înfăţisat împăratului, cerând să 
lupţi cu Lie, uriaşul. Dar Maximian, vrând să-ţi cruţe tinereţea şi frumuseţea tru- 
pească de sălbăticia plăcutului său, nu ţi-a cunoscut tăria cea dinlăuntru, care te-a 
într-armat cu vitejească râvnă, ci slăvind pe Hristos, ai alergat spre mucenicie, cân- 
tând lui Dumnezeu: Aliluia? 


Icos 4 

Înţeleaptă minte, în trup tânăr arătând, mucenice sfinte, ai ales calea dumnezeieştii 
slave, cu aripile credinţei zburând peste deșartele ademeniri ale păgânului împărat, 
te-ai numărat cu cetele mucenicilor, cu care împreună rugându-te pentru noi, pri- 
mești smerita noastră cântare: 

Bucură-te, cel tare în credință; 

Bucură-te, râvnitor spre dulce nevoinţă; 

Bucură-te, cel ce ai întâmpinat a lui Lie căutătură-nfricoşată; 

Bucură-te, că de al fiarei răcnet, obştea lui Hristos era înspăimântată; 

Bucură-te, că nu te-au biruit ale împăratului ademeniri; 

Bucură-te, că ai călcat vitejeşte ale vrăjmaşului uneltiri; 

Bucură-te, cel ce nu ţi-ai cruțat tinereţea; 

Bucură-te, cel ce urâciunea ai învins cu frumuseţea; 

Bucură-te, că şi pe noi, de ademenirile lui veliar ne păzeşti; 

Bucură-te, că de răcnetele vrăjmașului ne izbăvești; 

Bucură-te, cel ce cu rugăciunea mijloceşti a noastră mijlocire; 

Bucură-te, cel ce eşti osârdnica noastră ocrotire; 

Bucură-te, Sfinte mucenice Nestore! 


Condac 5 


Intărit cu căldura dragostei lui Hristos, Nestore mucenice, pe începătorul cel vechi 
al înșelăciunii l-ai nimicit, ca un viteaz bărbat mergând spre tăiere, cântând neîn- 
cetat lui Dumnezeu: A/iluia? 


Icos 5 

Cu pecetea lui Hristos însemnându-te marele mucenic Dimitrie, vitejeşte ai rănit, 
sfinte, inima de fiară a vrăjmaşului, și sângele tău curat vărsând, moştenitor al 
Împărăției cerești te-ai făcut, iar noi, bucurându-ne de a ta grabnică sprijinire, îţi 
aducem aceste laude: 

Bucură-te, cel cu alese doruri împodobit; 

Bucură-te, al lui Hristos mucenic iubit; 

Bucură-te, cel ce trufia împăratului ai săgetat,; 

Bucură-te, că a păgânilor privelişte de pe pod ai surpat; 

Bucură-te, cel ce bărbătește te-ai dus la tăiere; 

Bucură-te, a creştinilor dulce mângâiere; 

Bucură-te, că inima fiarei ucigașe ai rănit; 

Bucură-te, că tăria uriaşului, cu credinţa în Hristos ai biruit; 

Bucură-te, al nemuririi moştenitor; 

Bucură-te, al nostru grabnic sprijinitor; 

Bucură-te, ajutătorul bolnavilor; 


Bucură-te, mângâietorul întristaților; 
Bucură-te, Sfinte mucenice Nestore! 


Condac 6 

Crucii tale ne închinăm, Hristoase, că prin puterea ei tinereţea lui Nestor ai făcut 
biruitoare asupra celui vechi în răutate. Nu ne lăsa nici pe noi, care cinstind tăria 
ei, aducem neîncetată cântare: Aliluia! 


Icos 6 

Lui Hristos aducând prinos sângele tău, mucenice, cerurile ţi-au primit sufletul ca 
pe o mireasă înfrumusețată, cetele sfinților cu veselie te-au întâmpinat, iar noi ne- 
vrednicii, nădăjduind în sprijinul rugăciunilor tale, cu dragoste îți aducem aceste 
laude: 

Bucură-te, lauda mucenicilor; 

Bucură-te, bucuria sfântă a creștinilor; 

Bucură-te, a nevoitorilor călăuzire; 

Bucură-te, a celor feciorelnici sprijinire; 

Bucură-te, a asupriților ocrotire; 

Bucură-te, a tinerilor frumoşi îngrădire; 

Bucură-te, a celor neputincioşi întărire; 


Bucură-te, a credinţei creştine putere; 

Bucură-te, a crucii mângâiere; 

Bucură-te, că lui Hristos, însuşi trupul jertfă i-ai adus; 
Bucură-te, că mucenicia ta, inima diavolului a împuns; 
Bucură-te, că pe altarul iubirii, preţul vieţii tale ai pus; 
Bucură-te, Sfinte mucenice Nestore! 


Condac 7 

Într-armat cu puterea crucii lui Hristos, care pe diavolul l-a surpat, ai biruit, sfinte, 
tăria vicleanului, învăţându-ne şi pe noi „lupta cea bună”, neîncetat cântând lui 
Dumnezeu: Aliluia! 


Icos 7 

Cu credinţa lui Avraam jertfind, mucenice, însuşi trupul tău, „pământului făgă- 
duinţei” te-ai făcut moştenitor, iar noi, nevrednicii, cinstind nevoinţele tale, această 
cântare ți-aducem: 

Bucură-te, următor lui Avraam cu credinţa; 

Bucură-te, asemenea lui David cu biruinţa; 

Bucură-te, a întâiului mucenic Ştefan următor; 

Bucură-te, al poruncii iubirii împlinitor; 

Bucură-te, cel ce nedreptatea şi înşelăciunea n-ai suferit; 

Bucură-te, că apărând pe cei slabi, pe Hristos ai mărturisit; 

Bucură-te, cel ce pentru uciderea fără vină a creştinilor te-ai ridicat; 

Bucură-te, că apărându-i pe ei, cu vitejie în luptă te-ai aruncat; 

Bucură-te, ocrotirea şi tăria creştinilor; 

Bucură-te, mânia și răzbunarea păgânilor; 

Bucură-te, cel ce pe Lie în sulițe l-ai aruncat; 

Bucură-te, că pentru moartea lui frumosul tău cap s-a tăiat; 

Bucură-te, Sfinte mucenice Nestore! 


Condac 8 

Marelui Dumnezeu închinându-te, sfinte, jertfă curată te-ai adus, pe Hristos măr- 
turisind cu putere, urâciunea pustiirii ai nimicit, Treimii Sfinte neîncetată cântare 
aducând: Aliluia! 


Icos 8 

Dimitrie, izvorâtorul de mir, dascăl şi părinte fiindu-ţi, te-a întărit cu credință în 
Hristos şi cu semnul crucii pecetluindu-te, ţi-a proorocit biruință asupra lui Lie. lar 
tu, cu vitejie alergând, ai biruit a ucigașului putere, pentru care noi, cu dragoste, 
aceste laude ți-aducem: 


Bucură-te, cel ce cu sunet ai risipit a lui Lie pomenire; 
Bucură-te, că a împăratului mânie ai pornit spre a ta pedepsire; 
Bucură-te, cel ce ai vădit a lui Dimitrie credință şi putere; 
Bucură-te, că prin moartea ucigașului ai tăiat a păgânilor plăcere; 
Bucură-te, cel cu Sfântul Dimitrie împreună rugător; 

Bucură-te, cu izvorâtorul de mir deopotrivă pătimitor; 

Bucură-te, al Solunului, de nedreptate şi durere izbăvitor; 
Bucură-te, că prin vitejia ta, credinţa în Hristos ai întărit; 
Bucură-te, că din sămânţa sângelui tău, noi creştini au răsărit; 
Bucură-te, că Sfântul Dimitrie, cu semnul crucii te-a pecetluit; 
Bucură-te, că întărit de el, cu bucurie, spre mucenicie ai pornit; 
Bucură-te, că frângând capul înșelăciunii, pe Hristos ai propovăduit; 
Bucură-te, Sfinte mucenice Nestore! 


Condac 9 

Izbăvitorul neamului omenesc din robia lui veliar, te-a luminat pe tine, sfinte mu- 
cenice, ca să-ți agoniseşti putere şi împodobindu-ţi tinereţea cu înțelepciune, iar 
frumusețea trupului cu neprihănirea, ţi-a înfierbântat inima cu iubirea care înalță şi 
rodește tot felul de bunătăţi. Pentru aceea, punându-ţi trupul stavilă împotriva 
relelor pătimiri ale creştinilor Solunului, ne-ai învăţat şi pe noi a cânta neîncetat lui 
Dumnezeu: Aliluia! 


Icos 9 

Creştinilor Solunului te-ai făcut scut, sfinte mucenice, stăvilind uciderea lor de săl- 
batica plăcere a lui Maximian în priveliștea luptei cu uriaşul Lie, iar noi, întăriți de 
răsunetul biruinţei tale, cu recunoştinţă, această cântare ţi-aducem: 

Bucură-te, viteazule luptător; 

Bucură-te, tinere biruitor; 

Bucură-te, al frumuseţii trupeşti disprețuitor; 

Bucură-te, al slavei cereşti câștigător; 

Bucură-te, că iubirea lui Hristos te-a înflăcărat; 

Bucură-te, că asupra necredinţei, credinţa te-a într-armat; 

Bucură-te, cel ce trupul ţi-ai pus scut înşelăciunii; 

Bucură-te, că biruinţa ta a fost stavilă întinăciunii; 

Bucură-te, cel ce ai nimicit a păgânilor sălbatică plăcere; 

Bucură-te, că ai izbăvit creştinii de nedreaptă tăiere; 

Bucură-te, a noastră ocrotire în rele pătimiri; 

Bucură-te, al nostru mijlocitor de sfinte împliniri; 

Bucură-te, Sfinte mucenice Nestore! 


Condac 10 

Mijlocitor al creştinilor făcându-te, mucenice, cu scump sângele tău ai spălat rănile 
şi ai alinat suspinurile Solunului, pentru diavoleasca plăcere a păgânilor, cântând 
împreună cu îngerii lui Dumnezeu: Aliluia! 


Icos 10 

Al nostru sprijinitor făcându-te, sfinte, nu înceta a te ruga pentru neputinţele firii 
noastre căzute, ca întărindu-ne cu căldura iubirii tale, să ne ridicăm, slăvind pe 
Dumnezeu pentru nevoinţele tale şi cântând laude ca acestea: 

Bucură-te, miel curat, ce singur te-ai dus la tăiere; 

Bucură-te, că ai dat sângele tău pentru a fraților mângâiere; 

Bucură-te, cel ce pentru Hristos sufletul nu ţi-ai cruțat; 

Bucură-te, că prin mucenicie viață veşnică ai câștigat; 

Bucură-te, că te-ai jertfit ca să ridici pe cei de jos; 

Bucură-te, că marea-ţi iubire te-a făcut prieten lui Hristos; 

Bucură-te, că ţi-ai câștigat loc bineplăcut; 

Bucură-te, că şi al nostru grabnic sprijinitor te-ai făcut; 

Bucură-te, că smeriţi în faţa jertfei tale ne plecăm; 

Bucură-te, că sprijin tare în rugăciunea ta aflăm; 

Bucură-te, că noi în încercări la tine alergăm; 


Bucură-te, că prin dragostea ta ne mângâiem; 
Bucură-te, Sfinte mucenice Nestore! 


Condac 11 
La tronul 'Treimei Sfinte înălțându-se Jertfa ta, mucenice, împreună cu marele Di- 
mitrie, învățătorul tău, neîncetată laudă îi aduceți, cântând: Aliluia! 


Icos 11 

Stăpânului veacurilor, cu vrednicie slujind, sfinte, pe diavol ai ferecat cu lanţurile 
oţelite ale vitejiei tale, iar noi, cu nevrednicie cătând spre măreţia jertfei tale, neîn- 
cetată cântare lui Dumnezeu aducem, lăudând mucenicia ta: 

Bucură-te, cel ce te-ai făcut solul nostru la Treimea Sfântă; 

Bucură-te, cel ce la Tronul slavei, cu heruvimii, neîncetat cântă; 

Bucură-te, cu marele Dimitrie împreună alergător; 

Bucură-te, al cununei neveştejite cu el câștigător; 

Bucură-te, cel ce asemenea lui ne eşti ales mijlocitor; 

Bucură-te, al celor asupriți cald sprijinitor; 

Bucură-te, râvnitor spre desfătări cereşti; 

Bucură-te, dispreţuitor al plăcerilor trupeşti; 

Bucură-te, fiu al harului; 


Bucură-te, câştigător al darului; 

Bucură-te, cel ce te apleci spre noi, smeriţii; 
Bucură-te, cel ce ne ajuţi pe noi, amărâţii; 
Bucură-te, Sfinte mucenice Nestore! 


Condac 12 

Hristos ţi-a împărtăşit darul credinţei şi puterea, ca purtând crucea muceniciei, pen- 
tru numele Lui, să biruieşti toată vrăjmăşia, făcându-te părtaş al slavei cereşti, un- 
de, împreună cu Cetele îngereşti, neîncetată cântare de laudă îi aduci: Aliluia! 


Icos 12 

lisus, Fiul lui Dumnezeu, văzându-ţi tinereţea şi frumuseţea sufletului, în alergarea 
curată a muceniciei ţi-a primit jertfa şi împodobind capul tău feciorelnic cu cununa 
neveştejitei răsplătiri, te-a adăugat la ceata sfinților, pentru care cu adâncă smere- 
nie, îndrăznim a-ți aduce această cântare: 

Bucură-te, jertfitorule mire; 

Bucură-te, a lui lisus aleasă iubire; 

Bucură-te, că I-ai dăruit a ta neprihănire; 

Bucură-te, cu marele Dimitrie în sfântă unire; 

Bucură-te, câştigător de neveştejită cunună; 

Bucură-te, a veşniciei sfântă arvună; 

Bucură-te, cel ce pe mulţi la credinţa în Hristos ai câștigat; 

Bucură-te, că cetei sfinților, Hristos te-a adăugat; 

Bucură-te, cel ce pentru noi eşti cu sfinţii împreună rugător; 

Bucură-te, la Tronul ceresc, al nostru grabnic mijlocitor; 

Bucură-te, că celor ce-ţi poartă numele eşti neîncetat ocrotitor; 

Bucură-te, că tuturor obidiţilor eşti de nădejde sprijinitor; 

Bucură-te, Sfinte mucenice Nestore! 


Condac 13 (de trei ori) 

O, Sfinte mucenice Nestore care neastâmpărul curat al tinereţii şi frumuseţea tru- 
pului tău le-ai dăruit neprihănită jertfă lui Hristos, pe creştinii Solunului izbăvindu- 
i de nedreaptă pierzare, pe noi, care suspinăm cu amar, sub povara grea a încer- 
cărilor, uşurează-ne cu mijlocirea grabnică a rugăciunilor tale, ca împreună cu tine, 
să putem cânta lui Dumnezeu: Aliluia! 


După aceea se zic: 


Icos 1 


Sfinte nevoitorule, care nesocotind plăcerile tinereții ţi-ai primejduit viața, înfrun- 
tând nevrednicia lui Lie şi puterea împăratului păgân, ca un miel nevinovat dă- 
ruindu-te lui Hristos, iar creştinii izbăviţi prin jertfa ta, îţi aduceau cu dragoste lau- 
de ca acestea: 

Bucură-te, frăgezimea tinereții; 

Bucură-te, câştigător al vieții; 

Bucură-te, al creştinilor izbăvitor; 

Bucură-te, al ucigașului lor surpător; 

Bucură-te, cel cu frumuseţea împodobit; 

Bucură-te, de marele Dimitrie blagoslovit; 

Bucură-te, al plăcerilor tinereţii disprețuitor; 

Bucură-te, al lui Hristos îndrăzneţ mărturisitor; 

Bucură-te, cel ce sălbăticia uriaşului Lie ai înfruntat; 

Bucură-te, că puterea lui de fiară nu te-a spăimântat; 

Bucură-te, cel ce spre Hristos ai nădăjduit; 

Bucură-te, că de la EI neînfrântă putere ai primit; 

Bucură-te, Sfinte mucenice Nestore! 


Condac 1 
Bucură-te, ostaşul cel neînfricat al lui Hristos, care doborând pe Lie, ucigașul creş- 


tinilor, ai surpat trufia împăratului Maximian, dascăl şi părinte fiindu-ţi marele 
Dimitrie, de la care primind sabia credinței, ai pornit la luptă - asemenea lui David, 
nimicind uriașa putere cu praştia nevinovăției tale, iar pe creştinii Solunului i-ai 
izbăvit cu sângele muceniciei, pentru care cu nevrednicie îți cântăm: Bucură-te, 
Sfinte mucenice Nestore! 


2 5 e 


Păgânul împărat Maximilian, care se mai numea şi Gherculie, prieten al lui Dio- 
clețian, mergând în cetatea Solunului şi punând în temniţă pe Sfântul Dimitrie, 
antipatul, pentru mărturisirea lui Hristos, se îndeletnicea cu jocuri publice şi cu 
privelişti, lăudându-se cu luptătorul său, Lie, care era din neamul vandalilor, zicând 
că nimeni nu-l poate birui pe el. Acel Lie era ca un alt Goliat, cu trup mai mare 
decât alți oameni, înfricoşat la căutătură, cu chipul şi năravul de fiară, cu glasul ca 
de leu ce răcneşte, iar de căutătura şi de glasul lui tremurau cei ce-l vedeau. Puterea 
lui era nespus de mare şi nebiruită, căci în el locuiau duhuri necurate şi nimeni nu-i 
putea sta împotrivă. Lie omorâse un însemnat număr de oameni viteji şi puternici 
şi era foarte iubit de împărat pentru tăria lui, căci împăratul, fiind nesățios de sânge 
omenesc, îl iubea pe acesta, fiindcă toată puterea lui trupească o întrebuința pentru 
vărsarea sângelui. 


Acestui necurat Lie i-a pregătit împăratul în mijlocul cetăţii un loc pe stâlpi, înalt şi 
larg, pe care el putea să-şi desfăşoare luptele sub privirea tuturor. lar sub acest loc 
erau înfipte mulţime de sulițe cu ascuţişul în sus, ca astfel, pe cel care îl va birui 
Lie, îndată să-l arunce pe acele arme ascuţite şi să-l omoare. Astfel luptându-se Lie 
cu oamenii, îi arunca sub pod în sulițe şi-i omora, iar împăratul, cu toată mulțimea 
oştilor sale, privea spre acea luptă cu bucurie şi se mândrea cu luptătorul său. La 
aceste lupte asista şi poporul Solunului, în care era mulțime de credincioşi, care, 
văzând sângele omenesc vărsat de aceea fiară fără de omenie, suspina cu greu, 
pentru că ucisese mulți creştini, pe care necuraţii îi aduceau cu sila pe pod şi îi 
puneau să se lupte cu Lie. 


Atunci era în cetate un tânăr cu numele de Nestor, viteaz şi frumos la faţă, abia 
ieşindu-i mustaţa şi barba. Tânărul îi era cunoscut Sfântului mare mucenic 
Dimitrie, de la care învățase sfânta credinţă: Acesta, văzându-i pe creştini că 
sunt ucişi fără de milă, s-a aprins de mânie şi a vrut să se lupte cu Lie. 


Alergând la Sfântul Dimitrie care era în temniţă, i-a spus că Lie a ucis o mulțime 
de creştini, apoi i-a zis: "Roagă-te pentru mine, plăcutule al lui Dumnezeu, să-mi 
ajute pentru Sfintele tale rugăciuni, ca, mergând să mă lupt cu acel potrivnic, să- 
I biruiesc pe el şi să ridic ocara creştinilor”. 


Iar Sfântul Dimitrie, făcând pe frunte şi pe pieptul lui semnul crucii, l-a bine- 
cuvântat şi i-a proorocit, zicând: 


Sfântul Nestor, luând binecuvântare, a alergat degrabă la luptă şi, aruncându-şi 
hainele sale înaintea tuturor, cu mare glas a strigat: "Eu vreau să mă lupt cu Lie”. 


lar împăratul, văzând îndrăzneala acelui tânăr, s-a mirat şi, fiindu-i milă de 
tinereţea şi de frumuseţea lui, a zis către dânsul: "Oare nu ai văzut tu pe câți a 
biruit Lie, mai puternici şi mai tari decât tine? Tu eşti mic de stat şi tânăr. 
Îndrăzneşti oare a merge împotriva aceluia cu care nu se aseamănă nimeni sub 
soare?" 


Iar el a zis: "Deşi sunt mic şi neputincios, însă mare şi nebiruită este puterea 
Hristosului meu, spre Care nădăjduiesc şi în numele Lui binevoiesc să mă lupt 
cu uriaşul Lie”. 


Împăratul, auzind de numele lui Hristos şi cunoscând că Nestor este creştin, s-a 
mâniat şi a poruncit să meargă la pod, socotind că Nestor va fi omorât de Lie, cum 
au fost omorâţi şi ceilalți. Atunci Nestor s-a suit cu curaj la locul de luptă. Jar Lie, 


sărind, a năvălit asupra Sfântului, care, dacă a văzut că se apropie Lie, şi-a făcut 
semnul crucii şi cu mare glas a strigat, zicând: "Dumnezeul lui Dimitrie, ajută- 
mi!" 


Apropiindu-se de Lie, a început a se lupta. Jar Dumnezeu, Cel ce a întărit odată 
pe David împotriva lui Goliat, a întărit şi pe robul său, Nestor, asupra necu- 
ratului Lie, spre necazul împăratului şi spre veselia credincioşilor săi. Căci 
Nestor cel mic, s-a arătat mai mare cu vitejia sa decât Lie cel puternic, pe care, 
apucându-l ca pe o pasăre, l-a aruncat de pe podul cel înalt în suliţele cele ascuţite, 
în care, căzând Lie ca un stejar, i-a ieşit ticălosul său suflet şi a pierit pomenirea lui 
cu sunet; apoi s-a spulberat puterea lui cea mândră şi deşarta laudă a lui 
Maximilian pentru luptătorul său. 


După aceea tot poporul Solunului, dar mai ales creştinii, văzând acea neașteptată şi 
preaslăvită biruinţă, cu mare glas au strigat: "Mare este Dumnezeul lui Dimitrie”. 


lar împăratul, sculându-se cu ruşine, s-a dus în palatele sale, necăjindu-se şi 
întristându-se foarte mult pentru iubitul său Lie. Mâniindu-se asupra lui Nestor, a 
poruncit să fie prins. Și aflând că marele mucenic Dimitrie a fost pricinuitorul 
morţii lui Lie, că el a întărit la luptă pe Nestor, proorocindu-i lui biruinţa, a 
poruncit să fie ucişi amândoi. 


Sfântul Dimitrie a fost ucis cu sulițe, iar lui Nestor i S-a tăiat capul şi amândoi 
au primit cununile biruinţei de la Hristos, răsplătitorul de nevoinţe întru 
împărăţia cea cerească, căreia şi noi să ne învrednicim cu rugăciunile sfinţilor 
răbdători de chinuri. 


Amin. 


(Vieţile Sfinţilor - Pătimirea Sfântului mucenic Nestor) 

